Jo Karjalan kunnailla lehtii puu
Jo Karjalan kunnailla lehtii puu,
 Jo Karjalan koivikot tuuhettuu,
 Käki kukkuu siellä ja kevät on –
 Vie sinne mun kaiho ponneton.

 Ma tunnen vaaras ja vuoristovyös
 Ja kaskies sauhut ja uinuvat yös
 Ja synkkäin metsies aarniopuut,
 Ja siintävät salmes ja vuonojes suut.

 Siell' usein matkani määrätöin
 Läpi metsäin kulki ja jylhäkköin,
 Ja vuorilla seisoin paljain päin,
 Mist' uljaan Karjalan eessäni näin.

 Tai läksin kyliin urhojen luo,
 Miss' ylhillä vaaroilla asui nuo;
 Näin miehet kunnon ja hilpeän työn
 Ja näin, miss' sykkii Karjalan syän.

 Jo Karjalan kunnailla lehtii puu,
 Jo Karjalan koivikot tuuhettuu,
 Käki kukkuu siellä ja kevät on –
 Vie sinne mun kaiho ponneton!

Runot
Valter Juva
Laulut
Karjala